**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TURTO PERDAVIMO VALDYTI, NAUDOTI IR DISPONUOTI PATIKĖJIMO TEISE KLAIPĖDOS MIESTO SAVIVALDYBĖS ADMINISTRACIJAI“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perduoti patalpų dalį Smiltelė g. 14, Klaipėda, Klaipėdos miesto savivaldybės administracijai patikėjimo teise.

**2. Projekto rengimo priežastys ir kuo remiantis parengtas sprendimo projektas.**

Šiuo metu Klaipėdos miesto savivaldybės administracija vykdo projektą „Klaipėdos vaikų globos namų „Smiltelė“ patalpų ir infrastruktūros pritaikymas vaikų dienos centro veiklai“. Vaikų dienos centro (toliau – VDC) veiklą organizuoja BĮ Klaipėdos miesto šeimos ir vaiko gerovės centras, Klaipėdos maltiečių vaikų dienos centras, Klaipėdos samariečių bendrijos vaikų dienos centras „Jaunasis samarietis“ ir viešoji įstaiga „Liberi“. Per 2018 m. paslauga VDC suteikta 160 vaikų. Įvertinus, kad Klaipėdos mieste per mėnesį socialinės paslaugos teikiamos 370 socialinės rizikos šeimoms, kuriose auginami apie 600 vaikų, tai metiniai vaikų dienos centro paslaugas gaunančių lankytojų rodikliai yra labai maži ir siekiant plėtoti VDC veiklą yra siekiama įkurti dar vieną VDC.

Perėmus patalpų dalį Smiltelės g. 14, Klaipėda (perimamas plotas – 932,36 kv. m) Klaipėdos miesto savivaldybės administracijai valdyti patikėjimo teise, minimai patalpų daliai bus atliekamas kapitalinis remontas ir patalpos bus perduotos panaudos sutarties pagrindu naujai įkurtai viešajai įstaigai, teikiančiai vaikų dienos centro paslaugas.

**3. Kokių rezultatų laukiama.**

Perdavus turtą savivaldybės biudžetinei įstaigai užtikrinama tinkama įstaigos veikla ir funkcijų vykdymas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – užtikrinama tinkama savivaldybės biudžetinės įstaigos veikla ir savivaldybės turto valdymas ir naudojimas.

Teikiame svarstyti šį sprendimo projektą.

PRIDEDAMA. 2020-01-10 Klaipėdos vaikų globos namų „Rytas“ raštas Nr. S-6-(1.12.), 2 lapai.

Skyriaus vedėjas Edvardas Simokaitis